ממעמקי הים אל הצלחת: סלט תמנונים דרום איטלקי | איטלקיה בתחנה
בילדותי, ריתקו אותי אגדות על יצורים ימיים ענקיים, בעלי זרועות ארוכות ודביקות, היום אני משתמש בהם כמרכיב עיקרי בסלט במסעדה שלי
בילדותי, ריתקו אותי אגדות על יצורים ימיים ענקיים, בעלי זרועות ארוכות ודביקות, שמגיחים מהמעמקים וחוטפים (בעיקר) ילדים לקרקעית הים. סקרנותי (וגם קצת חששותיי) הובילו אותי לקרוא תיאורים של ז'אק-איב קוסטו, הצוללן חוקר-הים.
נרגעתי והוקסמתי: קוסטו קרא לתמנונים "יצורים שתוכננו לטיסה", משום שהתמנון מסוגל לשנות את צבע עורו ואת מבנהו כדי להסוות את עצמו בכל סביבה בה הוא נמצא. תמנונים גמישים ובעלי יכולת מדהימה להתכווץ ולהשתחל דרך מעברים ומחילות צרים, לפזר ענן דיו וריר כדי להסוות בריחה מאויב, לברוח במהירות באמצעות התזת סילון מים, והכי מדהים – הם מסוגלים לגדל מחדש זרוע שנכרתה.
במטבח הדרום האיטלקי שמור לתמנון מקום של כבוד. מאז פתיחתה של איטלקיה בתחנה אנו מגישים סלט תמנונים איטלקי בווריאציות שונות וגם לתפריט סילבסטר שחל בשבוע שעבר יצרתי מנה ייחודית – שיפוד זרוע תמנון צלויה על הגריל עם שאלוט ותפוח אדמה.
המפתח להכנת תמנון הוא לבשל את הבשר עד שהוא מתעדן, כדי להימנע מתחושת ה"גומי". במתכון לסלט תמנונים איטלקי אני מציע לכם לבשל את התמנון במים עם כף חומץ, אולם יש אלפי ווריאציות נוספות שתוכלו לנסות: בשלו את התמנון בחומץ בן יין אדום, פלפל ועלי דפנה, בחומץ תפוחים, או בבירת לאגר, או אם אתם רוצים להעז – בבירה בלגית ואז הכניסו גם כמה עשבי תיבול כמו הל, כוכב אניס, קינמון וזרעי כוסברה. תזרמו.
סלט תמנונים דרום איטלקי:
400 גרם תמנונים
4 יחידות ארטישוק איטלקי כבוש
2 כפות קוביות תפוחי אדמה מבושלים
כפית טימין קצוצה
כף זיתי קלמנטה בלי גרעינים
מבשלים את התמנון בסיר עם מים וכף חומץ כשעה עד שהוא מתרכך
מצננים וחותכים את הזרועות לפרוסות
מערבבים בקערה את התמנונים יחד עם כל שאר המצרכים ומתבלים במלח ופלפל
מניחים על מצע עלי בייבי ומגישים
Tags: מנות ראשונות, מתכון, מתכונים, סלט, ותמנונים.
« שף אמיר מרקוביץ סוגר שנה
נקניקיות או לא להיות – Kitchen and Bar DBGB »